Sakeman-moordverdagte se pa doodgeskiet | Maroela Media
Sakeman-moordverdagte se pa doodgeskiet
'n Sakeman van Limpopo, wat verdink word van die moord op sy vrou, se pa is Vrydag tydens 'n vermeende rooftog in Polokwane (Pietersburg) in Limpopo doodgeskiet.
Rameez Patel (30) word van die moord op sy vrou, Fatima (29), aangekla. Patel se pa, Feroz Patel (54), is Vrydag tydens 'n vermeende rooftog doodgeskiet.
Kol. Ronel Otto, provinsiale polisiewoordvoerder, het aan Maroela Media bevestig 'n 54-jarige man van die Nirvana-woonbuurt is omstreeks 10:00 in sy Toyota Corolla deur vier mans in 'n grys Volkswagen agtervolg waarna 'n jaagtog ontstaan het.
"Die man het in die Ladine-nywerheidsgebied beheer oor sy motor verloor en teen die heining van 'n perseel gebots. Die verdagtes het uit hul motor gespring en die man in sy motor doodgeskiet. Hulle het die motor se kattebak oopgemaak en 'n sak, waarvan die inhoud in die stadium onbekend is, verwyder en weggery," het Otto gesê.
Otto het gesê daar word tans ondersoek van waar Patel gekom het en waarheen hy op pad was. Die polisie ondersoek 'n saak van moord. Niemand is nog in verband met die voorval in hegtenis geneem nie.
Die voorval volg kort nadat Rameez weer op 1 en 2 Augustus in die hooggeregshof in Polokwane verskyn het in verband met sy moordverhoor. Die saak is tot 17 Oktober uitgestel aangesien Tumi Mokoena, Feroz se regsverteenwoordiger, 'n besering opgedoen het.
Feroz is in April verlede jaar in verband met die moord op sy vrou in hegtenis geneem nadat Fatima op 10 April in hul huis in Nirvana doodgeskiet is. Hy beweer 'n inbreker het haar vermoor.